ועדת הכספים, כנסת 21, פרוטוקול מספר 20, 2019-07-10 10:30

משה גפני: אנחנו עוברים לסעיף הבא בסדר היום: אישור שינוי תכנית הגבייה של קופות החולים בעבור גביית השתתפות עצמית להנפקת רישיון שימוש בקנאביס רפואי.

משה גפני: אני מקדם בברכה את סגן שר הבריאות, הרב ליצמן.

משה גפני: אדוני סגן השר, אני מבקש, אם אפשר, להציג את שינוי תכנית הגביה בעבור הנפקת רישיון שימוש בקנאביס רפואי.

משה גפני: בבקשה הרב ליצמן.

יעקב ליצמן: תודה רבה.

יעקב ליצמן: קנאביס זה סם, שלא תטעו.

יעקב ליצמן: אני לא מבין מה ההתעסקות הזאת של ברק ואולמרט בקנאביס.

יעקב ליצמן: קנאביס זה סם.

יעקב ליצמן: אפשר לחשוב שזה יהלומים שברק ואולמרט מתעסקים בזה.

יעקב ליצמן: אני לא מבין איזה כבוד זה שיושב-ראש מפלגה, איש חשוב, הוא יושב-ראש חברה שמתעסקת בקנאביס.

יעקב אשר: מה פירוש, הוא התפרנס מזה.

יעקב ליצמן: לא כל רופא יכול לאשר קנאביס.

יעקב ליצמן: כשנכנסתי לתפקיד, היו 30 רופאים שהוסמכו לאשר קנאביס.

יעקב ליצמן: לא כל רופא משפחה יכול לאשר את זה.

יעקב ליצמן: זה הביא לתורים גדולים, גרם לבעיות גדולות.

יעקב ליצמן: מה שעשינו, הכשרנו עוד הרבה רופאים שיתנו אישורים לקנאביס.

יעקב ליצמן: היום יש 160 רופאים.

יעקב ליצמן: זה טוב שיש עוד רופאים, כי לא צריך לחכות לתור, אפשר לסדר, כל מי שצריך קנאביס יכול לקבל קנאביס.

יעקב ליצמן: באה קופת חולים ואמרה: אתה סותם את כל התורים אצלי, יש הרבה אנשים שצריכים לבוא עם מרשם כדי לקבל קנאביס, זה עושה בלגאן שלם.

יעקב ליצמן: כמשרד בריאות נאלצנו להטיל סכום מסוים על מי שמשתמש.

יעקב ליצמן: האדם שמשתמש יקבל אישור פעם בחצי שנה בהתחלה, אחר כך ביותר זמן.

יעקב ליצמן: הלקוח משלם היום 280 שקל לתור הזה.

יעקב ליצמן: הייתה תקופה, עד שעשינו את המחיר הזה, שאנשים הלכו לרופא פרטי ושילמו 1,000 שקל.

יעקב ליצמן: הורדנו את המחיר.

יעקב ליצמן: אלו התקנות שעשינו.

יעקב ליצמן: המחיר של קנאביס היום הוא כ-500 שקלים לחודש.

יעקב ליצמן: לילדים, לאוטיסטים ולחולים אונקולוגים זה הרבה פחות.

יעקב ליצמן: אנחנו מקווים לעשות בקרוב רפורמה גדולה, היא בתהליך כרגע, כך שכל רופא במקצוע שלו יוכל לתת אישור לקנאביס, הכל כדי להוריד את התורים.

יעקב ליצמן: הוספנו המון אנשים לפקידות במשרד בעקבות העומס באישורים לקנאביס.

יעקב ליצמן: יש אנשים שלוקחים 20 גרם, 30 גרם, אני מבין אותם, זה סך הכל סביר לשימוש, זה לא הרבה, לכן זה מקובל, אבל יש אנשים שצורכים מעל ל-100 גרם - לא סביר.

יוראי להב-הרצנו: למה זה לא סביר בעיניך?

יעקב ליצמן: זה הרבה.

יוראי להב-הרצנו: רופא רושם את זה.

יעקב ליצמן: אם תשאל את אנשי המקצוע, תבין שזה לא סביר.

אורלי פרומן: לא סביר מבחינה רפואית?

יעקב ליצמן: מה שקורה זה שמישהו גונב להם את הקנאביס, לוקחים להם.

יעקב ליצמן: היא באה לרופא ואומרת שזה לא השפיע עליה.

יוראי להב-הרצנו: האמירה שלך תמוהה בעיני.

יעקב ליצמן: אני מדבר בשם רופאים ואתה מדבר בשם עצמך, זה הבדל גדול.

יוראי להב-הרצנו: אני מדבר בשם מטופלים.

יעקב ליצמן: אתה לא מדבר בשם המטופלים.

יעקב ליצמן: אני מדבר בשם המטופלים, כי הם אומרים לי בדיוק את מה שאני אומר לכם.

יעקב ליצמן: יש, לצערי, קבוצת אנשים שהגיעו ל-100, 120 גרם.

יעקב ליצמן: זה נורא ואיום, זה המון.

יעקב ליצמן: אני לא רוצה להגיד לך שאנחנו כמעט בשיא בעולם בצריכה.

יעקב ליצמן: פעם זאת הייתה גרמניה.

יעקב ליצמן: אנחנו בשיא בצריכת קנאביס.

יעקב ליצמן: למי שצריך את זה מבחינה רפואית, למי שצורך כמות קטנה אנחנו הורדנו מחירים, אבל לאחרים אנחנו לא מורידים מחירים, כי או שגונבים מהם, או שהנכדים שלהם לוקחים להם, אני לא רוצה להיכנס לזה, אני לא יודע, אני לא רוצה לבדוק את זה.

יעקב ליצמן: זה המצב.

משה גפני: מר משה בר סימן טוב, אם אתה יכול גם לפרט מה אתם דורשים מאיתנו, זה חשוב.

משה בר סימן טוב: תכנית הגבייה של קופות החולים מהמטופלים דורשת את אישור ועדת הכספים של הכנסת.

משה בר סימן טוב: אנחנו מבקשים מכם להוסיף פריט גבייה בארבע קופות החולים - 278 שקלים - לביקור עבור הנפקת רישיון לצריכת קנאביס.

משה בר סימן טוב: כמו שאמר סגן השר, בתחילת הקדנציה היו סדר גודל של 30 רופאים.

משה בר סימן טוב: כתוצאה מזה היה לחץ מאוד גדול על המערכת.

משה בר סימן טוב: צריך לזכור גם שהמספר עולה, מדובר על למעלה מעשרת אלפים כל שנה.

משה בר סימן טוב: אנחנו בצמיחה אדירה בכמות האנשים שמקבלים קנאביס לצרכים רפואיים, לכן צריך שיהיו רופאים שיתפעלו את העניין הזה.

יעקב מרגי: איך היה קודם, חינם?

משה גפני: כולם שואלים את עצמם מה קורה עכשיו לפני הרפורמה, מה יקרה אחרי הרפורמה.

אברהם (אבי) ניסנקורן: מה הכוונה במילה "לביקור"?

משה בר סימן טוב: כמו שאמרנו, היו 30 רופאים.

משה בר סימן טוב: סגן השר אמר שצריך להגדיל את מספר הרופאים.

משה בר סימן טוב: יצרנו הכשרות לרופאים.

משה בר סימן טוב: הוכשרו עד עכשיו 190 רופאים.

משה בר סימן טוב: 160 קיבלו כבר הסמכה, בקרוב יסיימו עוד 80 רופאים.

משה בר סימן טוב: אנחנו עולים בסדרי גודל מאוד גבוהים במספר הרופאים.

אורית פרקש הכהן: המכסה הייתה 400?

אורית פרקש הכהן: כמה רופאים אתם צריכים?

משה בר סימן טוב: כל רופא שרוצה.

משה בר סימן טוב: 160 כבר הוסמכו, 80 יקבלו בקרוב את ההסמכה.

משה בר סימן טוב: אנחנו ממשיכים להכשיר רופאים.

משה בר סימן טוב: אחרי שהכשרנו את הרופאים האלה הם לא יכלו לעבוד בקופות החולים.

משה בר סימן טוב: זה גרם הפסד לקופת החולים, זה גרם לסתימת תורים של אנשים שבאו אליהן.

משה בר סימן טוב: דיברנו עם קופות החולים.

משה בר סימן טוב: ההבנה איתן הייתה שאנחנו צריכים להוסיף פריט גבייה חדש, שזה ביקור מיוחד אצל רופא שנותן רישיון לקנאביס.

משה בר סימן טוב: על הביקור הזה ישלם המטופל 278 שקלים.

משה בר סימן טוב: המסלול שיש היום, וגם ימשיך להיות בעתיד, זה שהולך מטופל לרופא פרטי שיכול להמליץ לתת קנאביס, זה מגיע אלינו לאישור, ואז הוא משלם כמה שהרופא הפרטי לוקח.

משה בר סימן טוב: חלקם לוקחים 1,000, חלקם לוקחים 1,500, חלקם לוקחים 2,000.

משה בר סימן טוב: אנחנו פה מוסיפים מסלול נוסף.

משה גפני: זאת אומרת, מי שירצה להמשיך אחרי האישור הזה - - ?

משה בר סימן טוב: אנחנו רק מוסיפים.

משה גפני: הוא יכול ללכת במסלול הקודם.

משה בר סימן טוב: הוא יכול להמשיך במסלול הישן.

שלמה קרעי: כתוב כאן 30 ₪ לרופא מומחה של הקופה.

משה בר סימן טוב: כן, רק שהקופות לא נתנו את השירות הזה.

משה בר סימן טוב: זה לא שירות שמקבל מימון ציבורי.

משה בר סימן טוב: הכשרנו את הרופאים.

משה בר סימן טוב: עכשיו אנחנו מאפשרים להם לרשום.

משה בר סימן טוב: לכמה זמן מקבלים את הרישיון לקנאביס?

משה בר סימן טוב: ההחלטה היא רפואית.

משה בר סימן טוב: ה-"גייד ליין" שאנחנו נותנים הוא כזה: פעם ראשונה, בין שלושה חודשים לשישה חודשים, פעם שנייה ואילך, בין שישה חודשים לשנה.

משה בר סימן טוב: אם הרופא חושב שהוא צריך יותר מעקב, הוא יבצע אחריו יותר מעקב.

משה בר סימן טוב: הדבר הבא שאמר סגן השר, שזה דורש תיקון תקנות שילכו לוועדת עבודה ורווחה, זה פתיחה כוללת של כלל הרופאים המומחים במדינת ישראל לפי תחום מומחיותם - כל הרופאים האונקולוגים יוכלו לרשום לחולה אונקולוגי, כל הרופאים בתחום של גסטרואנטרולוגיה יוכלו לרשום לחולה קוליטיס, כל הרופאים הנוירולוגים יוכלו לרשום למחלות נוירולוגיות וכו' וכו'.

משה בר סימן טוב: אנחנו עכשיו מוסיפים עוד מסלול.

משה בר סימן טוב: אנחנו בעתיד נוציא, כמובן בתנאים מסוימים, את הקנאביס מפקודת הסמים המסוכנים, דבר שידרוש תיקון תקנות שיאושרו בוועדת העבודה והרווחה.

משה בר סימן טוב: נוסח תקנות נמצא כבר בעבודה של הלשכה המשפטית שלנו מול משרד המשפטים.

משה בר סימן טוב: הדבר הזה יקרה, זו הפאזה הבאה.

משה בר סימן טוב: כרגע אנחנו רוצים לאפשר לקופות החולים להנגיש את השירות הזה על ידי 160 הרופאים.

משה בר סימן טוב: בעתיד יהיו עוד עשרות רופאים.

משה בר סימן טוב: תזכרו שכל שנה נוספים לנו מעל לעשרת אלפים אנשים שמקבלים קנאביס.

משה בר סימן טוב: כל מי שילך למסלול הזה יהיה פטור מלהגיע לאישור במשרד הבריאות, זאת אומרת, הרופא הוא זה שיסיים את התהליך.

משה בר סימן טוב: אם הרופא מנפיק לו רישיון, האדם לא צריך לבוא ליחידת הקנאביס הרפואי במשרד הבריאות כדי לקבל עוד רישיון.

שלמה קרעי: את ה-1,000 שקלים האלה משלמים היום כל רבעון?

משה בר סימן טוב: היום זה פרטי.

יעקב ליצמן: הוא יכול לשלם כל חודש.

משה גפני: הוא הולך לרופא פרטי.

שלמה קרעי: מה קורה מהרגע שקיבלת מהרופא הפרטי ושילמת לו 1,000 שקלים?

משה בר סימן טוב: הרופא הפרטי נותן המלצה.

משה בר סימן טוב: אז זה הולך אלינו, ליחידת הקנאביס הרפואי.

שלמה קרעי: לכמה זמן?

משה בר סימן טוב: לפי העניין.

איתן גינזבורג: איזו הצדקה יש לשלם 500 שקל בשנה - -?

יעקב ליצמן: ביטלנו את זה.

יעקב ליצמן: אנחנו נותנים מסלול אחר.

משה בר סימן טוב: אנחנו משפרים את המצב.

איתן גינזבורג: 278 שקל לביקור.

יעקב ליצמן: האלטרנטיבה הייתה להשאיר את זה חופשי – 1,000 שקל.

משה בר סימן טוב: אנחנו נותנים אלטרנטיבה במחיר שהוא בפיקוח.

אופיר סופר: מה ששובר את השוק.

יעקב ליצמן: אני לא זוכר איזה שר בריאות או סגן שר בריאות לפניי טיפל בקנאביס.

יעקב ליצמן: אולי תגידו לי מי טיפל בזה בכלל, מי עשה הקלות, מי עשה את כל הרפורמה.

עידן רול: אני שמח שיש התקדמות בהתייחסות של משרד הבריאות לקנאביס הרפואי.

עידן רול: אנחנו עדים פה לאיזה שהוא תהליך.

עידן רול: פעם חשבו שזה כמו לקחת סמים מסוכנים, חשבו שעושים איזו שהיא ז'סטה לחולים.

עידן רול: אני מקווה שהיום כולם כבר יודעים שזה דבר הרה גורל בשביל האנשים האלה, שיש לזה יכולות מוכחות של ריפוי ושל הקלה במכאובים.

עידן רול: קנאביס רפואי זה לא משהו נחמד, משהו שהוא nice to have, זה משהו שהוא צורך קיומי עבור המון המון חולים.

יעקב ליצמן: לא לכולם.

עידן רול: בספקטרום מאוד רחב – מאפילפסיה עד תחום אונקולוגי.

יעקב ליצמן: על זה אין ויכוח.

עידן רול: אני מודאג משני דברים.

עידן רול: כשעושים רפורמה תמיד יש תקופת מעבר.

עידן רול: יש רפורמות שהן פחות מסוכנות.

עידן רול: הרפורמה הזאת, הזמינות והדברים פה הם מאוד קריטיים.

עידן רול: דבר אחד, כל הנושא הכספי.

עידן רול: אמרתם שהרישיון יעלה כ-280 שקל.

משה בר סימן טוב: ביקור רופא לצורך הנפקת רישיון.

עידן רול: אני חושב שמן הראוי, ואנחנו עוד נדבר על הסכום, שאם מגיע חולה והרופא מאשר לו לחדש את הרישיון, שלא יגבו ממנו עוד כסף.

עידן רול: ברור שחולה ממשיך לא יגיע כדי לנסות את מזלו להשיג רישיון, לכן לא הגיוני שהוא ישלם עוד 280 שקל.

משה בר סימן טוב: אין פה כסף ציבורי.

משה בר סימן טוב: אם הדבר הזה לא יתומחר בצורה נכונה, לא יהיה שירות.

עידן רול: אני מבין את הקושי, אבל התפקיד שלנו פה הוא לפתור את זה.

עידן רול: בוא נדבר על הפרופיל של האנשים שמשתמשים בקנאביס רפואי.

עידן רול: לא כולם שוחים בכסף מיותר.

עידן רול: בהרבה מקרים זה גוזר על כל המשפחה נטל מאוד גדול - הורים שמלווים ילד חולה ולא יכולים לעבוד, אובדן הכנסה, הוצאות נלוות בהכשרת הבית והתאמה לבעלי מוגבלויות.

עידן רול: אדוני היושב-ראש, זה הרבה מאוד כסף שיוצא מהכיס שלהם.

עידן רול: הם לא יכולים להוציא עוד 500 שקל בשנה על רישיונות.

עידן רול: צריך להסתכל על המעטפת הכלכלית שנדרשת ממשפחה שמתמודדת עם נכות או עם מחלה שמצריכה קנאביס רפואי.

עידן רול: הדבר השני, הנושא של סוגי זנים של קנאביס, הזמינות שלהם.

משה בר סימן טוב: זה לא נושא הדיון.

עידן רול: אנחנו מדברים פה גם על זה.

משה גפני: זה לא נושא הדיון.

משה גפני: אני מציע שאם בתוך חצי שנה הוא חוזר, הוא לא יצטרך לשלם פעם נוספת.

משה גפני: אני חושב שזה פתרון.

עידן רול: חשוב שיש זמינות.

עידן רול: אני שמח שזה 160 רופאים, חשבתי שזה פחות.

עידן רול: יש חולים שרק זן אחד עובד להם או אפקטיבי להם במידה הרבה יותר משמעותית.

יעקב ליצמן: זה הרופא מחליט.

עידן רול: נכון, אבל לא תמיד יש את הזמינות.

עידן רול: לא בטוח שלמי שניגש לבית מרקחת בדרום יש את הזן שמתאים לו.

יעקב ליצמן: הדיון על הסוגים הוא דיון נרחב, הוא לא כרגע.

עידן רול: לזמינות שלהם יש משמעות כלכלית.

משה בר סימן טוב: אנחנו מאפשרים לכל המטופלים להמשיך במסלול הישן.

משה בר סימן טוב: לא הכרחנו את כל המטופלים לעבור למסלול בתי המרקחת.

משה בר סימן טוב: אנחנו מאפשרים להם ללכת במסלול הישן ובמסלול החדש.

עידן רול: אני מניח שמטרתה של הרפורמה היא להחליף את המסלול הקיים.

עידן רול: איך נותנים מענה לזנים בפריסה רחבה בלי להישאר במסלול הישן?

אורלי אוחיון: משרד הבריאות קבע את התעריף.

אורלי אוחיון: למלא שאלון כזה לוקח סביב ה-40 דקות, דבר שגוזל זמן מהרופא, לכן אנחנו בעד תשלום סדיר עבור מילוי שאלון שמהווה אישור לקנאביס.

ימית רוזנפילד: אם רוצים שהקופה תיתן את השירות, אנחנו צריכים להתחיל לגבות מהמבוטחים.

אורית פרקש הכהן: אני רוצה להודות על הרפורמה החשובה שעושים בתחום הקנאביס, הדבר ראוי להערכה, אבל אם כבר עושים רפורמה, חשוב מאוד לראות מה אנחנו בוועדת הכספים יכולים לעשות כדי לשפר אותה.

אורית פרקש הכהן: בואו נתמקד לרגע בנושא הזה של התשלום שרוצים לגבות מחולים שזקוקים לקנאביס רפואי.

אורית פרקש הכהן: אני רוצה להדגיש, מדובר כאן באוכלוסיות של חולים קשים מאוד - אנשים חולי סרטן שחלקם חולים סופניים, אנשים חולי פרקינסון, אנשים חולי קרוהן, אנשים במחלות מאוד קשות, ילדים שחולים באוטיזם.

אורית פרקש הכהן: מדובר באנשים שמכלים כספים רבים.

אורית פרקש הכהן: חלקם גם מתרוששים כלכלית מעצם התשלום על הטיפולים.

אורית פרקש הכהן: באה כאן רפורמה שמצד אחד משפרת את המצב הקיים, אין ספק, היא בעצם אומרת: בוא נסיט את הנושא הזה מרפואה פרטית אל קופות החולים.

אורית פרקש הכהן: מצד שני, אני לא רואה היגיון בדמי מנוי חודשיים, חצי שנתיים או שנתיים בגין עצם הרישיון להיות פציינט לקנאביס.

אורית פרקש הכהן: אני לא מכירה בן אדם שנכנס לבית מרקחת של קופת חולים וצריך לשלם 280 שקל בשביל עצם הזכות לקבל מרשם.

אורית פרקש הכהן: שמעתי כאן שהרופאים בקופת החולים דורשים את זה אחרת לא יהיה להם תמריץ לטפל בנושא הזה.

אורית פרקש הכהן: בשביל זה יש רגולטור, משרד הבריאות, שצריך לעשות את העבודה שלו ולוודא שהרופאים בקופות החולים עושים את העבודה שלהם גם בגין תשלום רגיל, שהם נותנים את הזכות לאנשים שבאמת עולמם חרב עליהם, כאשר חלקם סופניים.

אורית פרקש הכהן: אנחנו עוסקים בקנאביס רפואי, אנחנו מדברים בצרכים רפואיים.

אורית פרקש הכהן: חלקם עוברים ויה דולורוזה.

אורית פרקש הכהן: קראתי את הנוהל של משרד הבריאות שמדבר על תקופת הכשרה של לפחות שנתיים, על כך שנותנים את זה לאחר שבודקים שתרופות אחרות לא עובדות להם, שאז הם כבר בקצה גם מבחינה כלכלית וגם מבחינה נפשית.

אורית פרקש הכהן: כולנו מבינים לאן הרפורמה הזאת הולכת.

אורית פרקש הכהן: הרפורמה הזאת הולכת לכיוון של מרשמים.

אורית פרקש הכהן: מבינים שבסוף התהליך יהיו מרשמים רגילים.

אורית פרקש הכהן: אני שומעת אותך משה מדבר על כך שבהתחלה הרופא ייתן לו את זה לשלושה חודשים, לשישה חודשים, ואז הוא ימצא את עצמו כל פעם משלם דמי מנוי על הזכות לקבל תרופה מהמדינה.

אורית פרקש הכהן: המהלך הוא מבורך, אבל בואו נעשה אותו ראוי ונכון, בואו לא נתפרנס על הגב של החולים הסופניים והאנשים המוחלשים ביותר בחברה שלנו.

אורית פרקש הכהן: סגן השר, רק בשנה החולפת פטרתם ממיסים תרופות לחולים סופניים, אז למה עכשיו לוקחים להם את זה בעמלה?

יעקב מרגי: לא כולם סופניים.

אורית פרקש הכהן: הרבה מהם.

אורית פרקש הכהן: זה לא חולים קלים.

אורית פרקש הכהן: מדובר על חולים נפשיים, על מחלות כרוניות, על סרטן, על דברים מאוד מאוד קשים.

אורית פרקש הכהן: דרך אגב, אני לא מתפלאת שקופות החולים לא מתנגדות.

אורית פרקש הכהן: גם אני לא הייתי מתנגדת לקבל עוד כסף.

משה גפני: הן דורשות את זה.

יעקב מרגי: אם אנחנו רוצים להנגיש את זה, למה שזה לא יהיה דומה לכל ביקור אצל רופא מומחה?

יעקב מרגי: לאור ההערה של הנציגה של קופת חולים לאומית שהתהליך הוא כ-40 דקות, אני מקווה שהתור אצל רופא המשפחה, שגם ככה הציבו לו 8 דקות לתור, לא יהיה בעקבות הדבר הזה ב-13:30 במקום 09:30.

יעקב ליצמן: זה כבר לא.

יעקב מרגי: אני לוקח דוגמה מהרפורמה בתחבורה, בכבישים, במחלפים שבנו במדינת ישראל.

יעקב מרגי: אנחנו אמנם שחררנו כבישים ראשיים, אבל בכניסות לערים יצרנו פקקים.

יעקב מרגי: אתה עושה רפורמה מבורכת, אבל אסור לשכוח את הסוגיה של הספקים.

יעקב מרגי: שחרור בירוקרטיה מבורך ורצוי, אני מברך על כך, אבל אני רוצה לדעת אם היא גם תהיה בזמינות של הספקים.

מיכאל עופר: אני מבקש לברך את הרב ליצמן על הרפורמה.

מיכאל עופר: כל החולים מברכים על הרפורמה.

מיכאל עופר: אני גם מברך על התקנים המאוד מחמירים.

מיכאל עופר: זאת הפעם הראשונה, לדעתי גם בעולם, שקנאביס ניתן ברמה של תרופה בבתי מרקחת, עם תקנים של חקלאות, עם תקנים של מפעלי תרופות.

מיכאל עופר: אני לא רואה שיש דברים כאלה בעולם.

מיכאל עופר: גם ההנגשה של הרפורמה למטופלים על ידי קופות החולים, על ידי רופאים, על ידי רופאים מומחים שיוכלו לגשת בצורה מכוונת, היא מאוד מבורכת.

יוראי להב-הרצנו: כבוד סגן השר, אני חושב שצריך לשנות תפיסה באופן שמתייחסים לקנאביס רפואי.

יוראי להב-הרצנו: מתייחסים לזה כסם מסוכן שהנכדים גונבים מהמטופלים.

יוראי להב-הרצנו: זה לא המצב.

יעקב ליצמן: תנוח דעתך, אנחנו אחרי בדיקה.

משה בר סימן טוב: יש זליגה.

יעקב ליצמן: ראינו שכל חודש זה עולה ב-20 גרם, ב-40 גרם.

יוראי להב-הרצנו: אני חושב שצריך לשנות את התפיסה, גם כתבתי את זה לכבוד סגן השר ולמנכ"ל.

יוראי להב-הרצנו: קיבלתי תשובה בדיוק בנושא הזה.

יוראי להב-הרצנו: אני חושב שהבקשה של משרד הבריאות לוועדה הזאת נובעת מאותה תפיסה שרואה בדבר הזה משהו שהוא לא תרופה.

יוראי להב-הרצנו: כדי לצרוך אנטיביוטיקה או כל תרופה אחרת אני לא צריך ללכת לרופא שלי על-מנת לקבל רישיון.

יוראי להב-הרצנו: אני מברך על ההצהרה ועל ההבהרה שהוצאתם לפני מספר ימים על כך שאתם מפצלים מרשמים, שאתם מאפשרים לחולים לגשת גם לספקיות הישירות.

יוראי להב-הרצנו: אני מברך על היותה של רפורמה, אבל אני חושב שצריך לחשוב דקה לפני שיוצאים לרפורמה.

יעקב ליצמן: כשמדובר על סמים הכי קשים שיש שאפשר לקבל אותם כתרופה, האם אתה גם - -?

יוראי להב-הרצנו: אם יש ילדים עם צרכים מיוחדים שצריכים מינונים מסוימים שאין אותם בבתי המרקחת, צריך לתת להם פתרון מיידי דרך הספקיות.

יוראי להב-הרצנו: אתה יודע, כשעושים רפורמה, מכניסים את כל המערכת ללחץ, משפחות שלמות של ילדים עם צרכים מיוחדים לא יודעות איך הן מסתדרות החל מה-1 באוגוסט.

יוראי להב-הרצנו: הם צריכים לבוא להפגין מחוץ לכנסת כדי שמשרד הבריאות יוציא הבהרה.

יוראי להב-הרצנו: אני חושב שהפתרון, אדוני היושב-ראש, הוא לשנות גישה, הוא להבין שקנאביס רפואי הוא כמו כל תרופה אחרת שלא זקוקה לרישיונות.

יעקב מרגי: מה, נמכור את זה?

יעקב ליצמן: זה סם כמו כל סם.

אברהם (אבי) ניסנקורן: אני אתייחס רק לנושא האגרה.

אברהם (אבי) ניסנקורן: אני חושב שאי אפשר לאשר את האגרה, כי ההסבר שקיבלנו הוא לא הסבר שמניח את הדעת.

אברהם (אבי) ניסנקורן: כמה זה עולה במגזר הפרטי לא באמת מעניין אותי.

יעקב ליצמן: אני לא מניח שאתה רוצה לחזור למצב - -

אברהם (אבי) ניסנקורן: כמה זה עולה במגזר הפרטי ממש לא מעניין אותי.

אברהם (אבי) ניסנקורן: ברגע שזה עבר למגזר הציבורי, זה מגזר ציבורי, שירות ציבורי, צריכים לקבל הסבר.

אברהם (אבי) ניסנקורן: אתה לא יכול לבוא ולהגיד 280 שקל.

אברהם (אבי) ניסנקורן: מדובר ב-560 שקל בממוצע לשנה.

אברהם (אבי) ניסנקורן: מדובר בהרבה כסף בשביל אגרה, מעבר למוצר עצמו.

אברהם (אבי) ניסנקורן: אני לא מבין למה אין פה מדרג יורד.

אברהם (אבי) ניסנקורן: רישיון פעם ראשונה זה דבר אחד.

אברהם (אבי) ניסנקורן: ברישיון שנדרש כל חצי שנה אתה מגיע לאותו רופא, כאשר אותו רופא בתוך חמש דקות נותן לך את הרישיון.

איתן גינזבורג: אני מצטרף לדבריו של אבי ניסנקורן.

איתן גינזבורג: צריך לגבות פעם אחת.

יעקב מרגי: כמו רופא מומחה.

איתן גינזבורג: יש הבדל בין ביקור אצל רופא לבין קבלת רישיון.

איתן גינזבורג: הביקור צריך להיות כמו כל ביקור, 30 שקלים היו משלמים.

איתן גינזבורג: לקבלת הרישיון – תשלום חד פעמי לכל החיים.

איתן גינזבורג: גם היום רופא מומחה יכול להמליץ על קנאביס, ואז זה הולך למשרד הבריאות.

איתן גינזבורג: פעם אחת תשלום, אחרי זה מרשם קבוע.

משה גפני: סיכמנו עם האופוזיציה שלא נצביע היום.

משה גפני: זה גם בלתי אפשרי, הישיבה היא קצרה.

משה גפני: אני מבקש להמשיך את הישיבה הזאת - אני מקווה שיאשרו, המדינה משותקת - ביום שני.

משה גפני: אנחנו נמשיך את הדיון ביום שני.

משה גפני: אני מבקש לומר כדלהלן: עד היום לא טיפלו בעניין הזה.

משה גפני: כל אחד מאיתנו יודע מקרוב משפחה או מסתם אנשים על כך שהיו בעיות.

משה גפני: הבעיות האלו צריכות להגיע לפתרון.

משה גפני: אני לא חושב שהפתרון הוא דרמטי, אבל אנחנו הולכים במסלול, מה שסגן השר עשה.

משה גפני: האמת שהמכתב אלי הוא מנתניהו.

משה גפני: אני מאוד שמח על העניין הזה.

משה גפני: נמשיך את הדיון.

משה גפני: אמרתי לסגן השר וגם למנכ"ל שאני מבקש שהם יבחנו את הנושא הזה של הרישיון, מה שעלה פה על ידי החברים, וגם את הנושא של האגרה.

יעקב ליצמן: לאור הבקשה של היושב-ראש אנחנו נעשה דיון נוסף על הנושא, רק על הנושא של האגרה.

משה גפני: ואז נמשיך את הדיון.

משה גפני: אתה תצטרך להיות פה כדי להשיב על השאלות.

משה גפני: אנחנו נצביע, בעזרת השם, ביום שני, כמובן אם ועדת ההסכמות תאשר לי.

משה גפני: תודה רבה, הישיבה נעולה.